Abberimi sa janna, frisca rosa

Abberimi sa janna, frisca rosa,
chi so tremende che fozas de canna,
tue in su lettu drommi e ti reposa
e a mie mi lassas in sa janna:
che pelegrinu ch’istat in campagna
isto passende una vida penosa.

Abberimi sa janna, rosa amena,
si ti cheres de oghe favorida,
isculta a sa chi canto a boghe lena,
abberi chi nde leo una medida
nende ch’est una sunt duas piena’,
andet su de andare e mai s’ida’,
pro cussu so rundende tota chida
pro no istare sa zente chensciosa.

Pro no istare chensciosa sa zente
pro cussu isto rundende de asie;
abberi cando enzo lestramente
pro no istare a sa fatta ’e sa die,
pro cussu t’imbisito frequente
s’hap’unu soddu pro lu dare a tie,
a cantigu e giogu rie rie
si leat a puddiles custa cosa.

A puddiles si leat chito chito
innantis de alvescher su manzanu,
cando s’a tempus caldu t’imbisìto
chi non mi lasso unu reale in manu,
mezus det esser a sos tempos fritos
si costat chi m’agato e chi so sanu,
mi chi ch’hat ordine ’e su capitanu
hapas d’abberrer no istes dudosa.

Chi no istes dudosa abberi lestra
gasi s’ordine ispressu si m’est dadu,
isculta como su chi s’ammonestat
a ubbidire su barranzelladu;
a cantigu ti benzo che a festa,
pro cussu abberimi e cun cuidadu,
s’hap’unu soddu a tie impignadu,
in manos mias pagu bi reposat.

Non bi reposat meda in manus mias
chi dogni notte pro m’ider mi zittas,
e cantu mi dat gustu e allegria
bider a frisca rosa in s’ampullitta;
cando bi enzo cun sa cumpagnia
a m’abberrer chi sias sollizzitta,
e mancari che lesse sa berritta
o una prenda sa pius valorosa.